**să fie bucurie!**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

timpul meu se măsoară

în cuvinte

anii mei se numără

în povești

trecerea lor nu e trecere

e rămânere

și adăugare...

fiecare ceas adaugă cuvinte

fiecare zi

înaripează gânduri

lunile adună anotimpuri

de idei și înțelesuri

păstrate în lumina caldă

a unor neuitări...

cuvintele nu trec

ele rămân în poveste,

iar povestea continuă

an de an,

cu pași mici

prin cuvinte des întâlnite,

sau surprize mari

în cuvinte crezute uitate,

cu nerostiri

încăpute în vise

și bucurii tresărite

în inima unor sensuri

adânci

din când în când,

în subsolul unei pagini,

zâmbesc un semn de stea

ca o sărbătoare a bucuriei

de ea,

de povestea mea

și în câteva necuvinte

sorb o tăcere

într-un gând spumos

și-mi pun o dorință...

pentru ea.